<classify> WAFANYAKAZI 32 wa iliyokuwa Hoteli ya Kitalii ya 77 ya jijini Arusha walioachishwa kazi Agosti 3, 2000, wamefariki dunia bila kulipwa mafao yao; na baadhi ya wafanyakazi walio hai sasa wanamwomba Rais John Magufuli awasaidie kupata stahiki yao.Wakizungumza katika ofisi za gazeti hili jijini Arusha, Mwenyekiti wa wafanyakazi hao 220 walioachishwa kazi mwaka huo, Ramadhani Issa alisema mbali ya kufariki kwa wenzao, hali za wafanyakazi wengine walio hai ni mbaya sana kimaisha.Alisema wanamuomba Rais Magufuli awasaidie kupata haki zao kwani wamehangaika katika kila ofisi ya serikali wilayani Arusha na mkoani Dodoma bila mafanikio.Issa alidai kwa mujibu wa ripoti ya Kaimu Mkaguzi Mkuu wa Ndani wa Serikali aliyetambuliwa kwa jina la J.M. Kachenje, ya Februari 28, 2003, ilionesha kuwa wafanyakazi 220 walipaswa kulipwa Sh milioni 217.3 kipindi hicho.Mwandishi wa gazeti hili aliiona ripoti ya Kachenje na kueleza kuwa wafanyakazi hao, walipunjwa mafao yao na kuambulia kulipwa Sh milioni 188.9, hivyo ni tofauti ya Sh milioni 29 ambazo hazijulikani zilipo hadi sasa.Mwenyekiti huyo alisema viongozi wote wa serikali Arusha ngazi ya wilaya, mkoa na Wizara ya Fedha na Mipango jijini Dodoma, wanajua kilio chao, lakini hawana majibu ya msingi, badala yake hukiri kuwa fedha zilizolipwa zilikuwa pungufu kinyume cha fedha zilizoidhinishwa na Ofisi ya Hazina.Mheshimiwa Rais tunakuomba sana utusaidie kupata stahiki yetu kwani wenzetu 32 wameshafariki dunia na familia zao ziko taabani bila kupata haki yao, sisi tuliobaki na familia zetu tunahangaika bila mafanikio na hakuna ofisi yako isiyojua hili jambo, lakini hawana majibu mbali ya kukiri kuwa pesa yetu tumepunjwa, alisema Issa.Katibu wa Wafanyakazi hao, Imelda Singano alisema Serikali ya Rais Magufuli ni serikali sikivu yenye kujali wanyonge na kwa hili ni vema Rais akatoa nafasi kwa baadhi ya viongozi wa Hoteli 77, kumwona na kusikia kilio chao ili aone ni jinsi gani watendaji wake wanavyomwangusha katika utendaji wake wa kila siku.Singano alidai pamoja na jitihada za Rais kuwafagia wala rushwa na wajanja serikalini, bado kuna baadhi ya watendaji wanajiona miungu watu na wanashindwa kusikiliza kero za wananchi, kitu ambacho sio kizuri katika utendaji.Sisi tuliokuwa wafanyakazi wa Hoteli 77 kwa sasa tunaishi kama wakimbizi, hatuna pa kulala, kula ya shida, tunakuomba utusaidie kupata stahiki zetu maana naona kila mtendaji wa serikali anaogopa kutoa maamuzi, alisema Singano.Kwa mujibu wa nyaraka za wafanyakazi hao kutoka Hazina, wafanyakazi hao walipaswa kulipwa kiasi hicho cha fedha, lakini hawakulipwa, mbali ya Hazina kutuma hundi ya kiasi hicho kwa meneja wa wakati huo.  <topic>: KITAIFA 